
Sülysáp Nagyközség Önkormányzata Képviselő-testületének

2013. április 11-én tartandó munkaterv szerinti ülésére

11. napirendhez

Tárgy:
2012. évi belső ellenőrzési jelentés elfogadása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 119. § (4) bekezdése szerint a jegyző köteles gondoskodni - a belső kontrollrendszeren belül - a belső ellenőrzés működtetéséről az államháztartásért felelős miniszter által közzétett módszertani útmutatók és a nemzetközi belső ellenőrzési standardok figyelembevételével. A helyi önkormányzat belső ellenőrzése keretében gondoskodni kell a felügyelt költségvetési szervek ellenőrzéséről is.

A belső ellenőrzést végző személy vagy szervezet a jogszabályoknak és belső szabályzatoknak való megfelelést, valamint gazdaságosságot, hatékonyságot és eredményességet vizsgálva megállapításokat és ajánlásokat fogalmaz meg a jegyző és a polgármester részére, illetve – külön jogszabályban meghatározott – éves ellenőrzési jelentést készít, melyet a polgármesternek a tárgyévet követően, a zárszámadási rendelettervezettel egyidejűleg kell a Képviselő-testület elé terjesztenie.

Önkormányzatunk a belső ellenőrzési feladatokat a Tápió-vidéki Többcélú Kistérségi Társulással kötött feladat-ellátási szerződés keretében látja el, mindig az előző évben elfogadott belső ellenőrzési terv alapján. Évente általában 3 célterület vizsgálatára kerül sor, ezek 2012-ben a következők voltak:

1. Az önkormányzat Móra Ferenc Általános Iskolájának (oktatási intézményének) tantárgyfelosztásának, az iskola pedagógiai programjának ellenőrzése, az iskola szabályzatainak megléte és azok eljárásjogi ellenőrzése.

2. Az önkormányzat Szent István Általános Iskolájának (oktatási intézményének) tantárgyfelosztásának, az iskola pedagógiai programjának ellenőrzése, az iskola szabályzatainak megléte és azok eljárásjogi ellenőrzése.

3. Oktatási intézmények normatív hozzájárulására vonatkozó adatszolgáltatás és ez alapján a normatív hozzájárulások igénylésének és elszámolásának ellenőrzése. A normatív hozzájárulás elszámolása alapjául szolgáló intézményi adatszolgáltatás megalapozottsága.
4. Az ellenőrzés tárgya: az önkormányzati alapítású gazdasági társaság gazdálkodásának ellenőrzése.

A Kiss Ferenc belső ellenőrzési vezető által készített 2012. évi jelentés súlyos problémákat egyik területen sem állapított meg, azonban kisebb hibák, hiányosságok előfordulnak az Önkormányzat működésében. Ezek megszüntetéséről folyamatosan gondoskodunk. 

Az éves jelentés jelen előterjesztéshez csatolásra került. Egy-egy téma részletes jelentését igény esetén szintén megküldjük, de azok elfogadása nem feladata a Képviselő-testületnek. 

Kérem döntésük szíves meghozatalát!
…/2013. (IV. 11.) ÖKT határozati javaslat

Sülysáp Nagyközség Önkormányzatának Képviselő-testülete 
1./ az önkormányzat 2012. évi működéséről készült belső ellenőrzési jelentést elfogadja;
2./ utasítja a polgármestert, a jegyzőt, az érintett intézményvezetőket, valamint a Faluszolga Kft. vezetőjét az ellenőrzés során megállapított hibák és hiányosságok kiküszöbölésére, a jelentésben foglalt szükséges intézkedések megtételére.  

Határidő: 1./ azonnal; 2./ folyamatos
Felelős: polgármester, jegyző, intézményvezetők, Faluszolga Kft. ügyvezetője
Sülysáp, 2013. április 5.

Tóth Krisztina s.k. 


jegyző
Sülysáp Nagyközségi Önkormányzat
ÉVES ELLENŐRZÉSI JELENTÉS

2012. év
Nagykáta, 2013. február 15.
Vezetői összefoglaló 

A belső ellenőrzés feladatellátása a 370/2011 (XII. 31.) Korm. rendelet előírásai szerint történt. Összességében megállapítható, hogy az önkormányzat és intézményeinek ellenőrzése során 2012. évben kirívó szabálytalanságot nem állapítottunk meg.

A két Községi Általános Iskola, a Napközi-otthonos Óvoda, valamint az önkormányzat által alapított gazdasági társulás (Faluszolga Kft) gazdálkodásának utó ellenőrzésével kapcsolatosan olyan hiányosságot nem tapasztaltunk, amire a belsőellenőrzési vezetőnek azonnali intézkedést kellett volna tenni. Az előző években végzett ellenőrzések feltárt hiányosságait többségében megszüntették.

A gazdálkodás szabályszerűsége, a gazdálkodás szabályszerűségét biztosító kontrollok hatékonysága érdekében ezen jelentésünkben foglalt javaslatokat tettük a képviselő testület utólagos tájékoztatása mellett a jegyző, illetve az érintett költségvetési szerv vezetője felé.

I. A belső ellenőrzés által végzett tevékenység bemutatása
A Tápió-vidéki Többcélú Kistérségi Társulás keretében megszervezett belső ellenőrzés az előzetes kockázatelemzés, valamint a jóváhagyott belső ellenőrzési terv alapján, a belső ellenőrzési kézikönyvvel összhangban az önkormányzatnál a 2012. költségvetési évre kijelölt szervezeti egységek és folyamatok ellenőrzését elvégezte.

Az önkormányzat polgármesterével, jegyzőjével, a költségvetési szervek vezetőivel előzetesen egyeztetésre kerültek az ellenőrzés alá vont munkafolyamatok. 

Kiemelt feladat volt a Községi Napközi-otthonos Óvoda, valamint a két Általános Iskola adatszolgáltatására épülő normatív állami támogatások igénylésének és elszámolásának felülvizsgálata, a normatív hozzájárulás elszámolása alapjául szolgáló intézményi adatszolgáltatás megalapozottsága az adatszolgáltatások megfelelősége, az elszámolások ellenőrzése. 

Másik kiemelt feladat volt az önkormányzat által alapított gazdasági társaság (Faluszolga Kft) gazdálkodásának utóellenőrzése. Annak megállapítása, hogy a tulajdonosi érdekek maradéktalanul érvényesülnek-e a feladatellátás során, a társaság gazdálkodása a szabályoknak megfelelő, gazdaságos, hatékony és eredményes-e.

A kijelölt, ellenőrzési tervben szereplő ellenőrzések végrehajtásra kerültek, az ellenőrzési tervtől eltérés nem történt.

A belső ellenőrzési tevékenység a tervnek megfelelően valósult meg, az ellenőrzések zavartalanul lezajlottak. Az ellenőrök a beszámolási időszak során megjelent új jogszabályok, jogszabály-módosítások, módszertanok figyelembevételével végezték tevékenységüket.

I.1. Az éves ellenőrzési tervben foglalt feladatok teljesítésének értékelése
I.1.1. A tárgyévre vonatkozó éves ellenőrzési terv teljesítése, az ellenőrzések összesítése
Az önkormányzathoz tartozó intézményeknél 2012. évben a terv szerint két ellenőrzési feladat került elvégzésre:

	1. ellenőrzési feladat:
	
	

	Az ellenőrzés tárgya: Az önkormányzat Móra Ferenc Általános Iskolájának (oktatási intézményének) tantárgyfelosztásának, az iskola pedagógiai programjának ellenőrzése, az iskola szabályzatainak megléte és azok eljárásjogi ellenőrzése


	Az ellenőrzés célja: 

Az ellenőrzés célja: annak megállapítása, hogy

- a tantárgyfelosztás a jogszabályi előírások alapján készült-e, különösen a kötelező óraszámok, órakedvezmények, kötelező óraszámba beszámítható feladatok, azok óraszámai, tanórán kívüli foglalkozások törvényi kereteit vizsgálva, 

- a szakos ellátottság és a pedagógusok végzettsége megfelel-e a hatályos jogszabályoknak,

- az ellenőrzött tantárgyfelosztás összhangban van-e az iskolafenntartó által jóváhagyott pedagógiai programmal, 

- a pedagógiai program legitimációs eljárása mennyiben felel meg a jogszabályi előírásoknak?

- Az iskola rendelkezik-e a jogszabályokban előírt szabályzatokkal és azok legitimációs eljárása mennyiben felel meg a jogszabályi előírásoknak?


	Az ellenőrzés módszere: mintavétel alapján /tételes ellenőrzés /elemző eljárások, értékelések /tesztelések /közvetlen megfigyelések



	2. ellenőrzési feladat
	
	

	Az ellenőrzés tárgya:

Az önkormányzat Szent István Általános Iskolájának (oktatási intézményének) tantárgyfelosztásának, az iskola pedagógiai programjának ellenőrzése, az iskola szabályzatainak megléte és azok eljárásjogi ellenőrzése
	Az ellenőrzés célja: annak megállapítása, hogy

- a tantárgyfelosztás a jogszabályi előírások alapján készült-e, különösen a kötelező óraszámok, órakedvezmények, kötelező óraszámba beszámítható feladatok, azok óraszámai, tanórán kívüli foglalkozások törvényi kereteit vizsgálva, 

- a szakos ellátottság és a pedagógusok végzettsége megfelel-e a hatályos jogszabályoknak,

- az ellenőrzött tantárgyfelosztás összhangban van-e az iskolafenntartó által jóváhagyott pedagógiai programmal, 

- a pedagógiai program legitimációs eljárása mennyiben felel meg a jogszabályi előírásoknak?

- Az iskola rendelkezik-e a jogszabályokban előírt szabályzatokkal és azok legitimációs eljárása mennyiben felel meg a jogszabályi előírásoknak?


	Az ellenőrzés módszere: mintavétel alapján /tételes ellenőrzés /elemző eljárások, értékelések /tesztelések /közvetlen megfigyelések



	3. ellenőrzési feladat
	
	

	Az ellenőrzés tárgya:

Oktatási intézmények normatív hozzájárulására vonatkozó adatszolgáltatás és ez alapján a normatív hozzájárulások igénylésének és elszámolásának ellenőrzése. A normatív hozzájárulás elszámolása alapjául szolgáló intézményi adatszolgáltatás megalapozottsága.


	Az ellenőrzés célja: annak megállapítása, hogy 

a költségvetési szervnél a normatív állami hozzájárulások elszámolásának alapjául szolgáló adatszolgáltatás megalapozottságát, szabályszerűségét biztosították-e.


	Az alkalmazott ellenőrzési módszerek és eljárások: mintavétel alapján /tételes ellenőrzés /elemző eljárások, értékelések /tesztelések /közvetlen megfigyelések.



	4. ellenőrzési feladat
	
	

	Az ellenőrzés tárgya: az önkormányzati alapítású gazdasági társaság gazdálkodásának ellenőrzése


	Az ellenőrzés célja annak megállapítása, hogy

- a gazdálkodás szabályszerűsége biztosított-e, a tulajdonosi érdekek érvényesülnek-e,

- a tevékenységek ellátása során a gazdaságosság, hatékonyság, eredményesség követelményei érvényesülnek-e,

- a feladat ellátásához rendelkezésre álló források kihasználása hatékony-e,

- a gazdálkodási folyamatok, feladatok dokumentáltsága szabályszerű, megbízható-e,

- a gazdálkodás szabályszerűségét biztosító kontrollok megfelelően segítették-e a hatékony gazdálkodást.


	Az ellenőrzés módszere: mintavétel alapján történő ellenőrzés, elemzés, értékelés, tesztelés, közvetlen megfigyelés.




Az elvégzett ellenőrzések terv szerint zajlottak, év közben tervmódosítás nem történt, soron kívüli és terven felüli ellenőrzéseket adott időszakban nem végeztünk, elmaradt ellenőrzés nem volt.

I.1.2. Az ellenőrzések során büntető-, szabálysértési, kártérítési, illetve fegyelmi eljárás megindítására okot adó cselekmény, mulasztás vagy hiányosság gyanúja kapcsán tett jelentések száma és rövid összefoglalása
2012. év folyamán a belső ellenőrzés olyan hiányosságra, amely büntető feljelentés megindítására adott volna okot, nem tárt fel. 

I.2. A bizonyosságot adó tevékenységet elősegítő és akadályozó tényezők bemutatása
I.2.1. A belső ellenőrzési egység humánerőforrás-ellátottsága
A belső ellenőrzés az előző évekhez hasonlóan megbízási szerződés alapján, külső erőforrás bevonásával valósult meg. A belső ellenőrzést és a belső ellenőrzési vezetői feladatokat 2012. évben is költségvetési minősítéssel rendelkező könyvvizsgáló társaság, a K. F. Audit Kft (2760 Nagykáta, Bajcsy- Zs. u. 26.) végezte.

A tervekben szereplő feladatok ellátásához szükséges kapacitás rendelkezésre állt. Az ellenőrzésbe bevont munkatársak megfeleltek a vonatkozó szakmai követelményeknek, könyvvizsgálóként, illetve belső ellenőrként több éves költségvetési területen végzett ellenőrzési gyakorlattal, regisztrációval rendelkeznek.

A belső ellenőrök a meghatározott feladatokat költségvetési szerveknél szerzett tapasztalataik alapján végezték a munkájukhoz szükséges saját technikai eszközökkel. 

A belső ellenőrök a feladat elvégzéséhez szükséges képzéssel rendelkeznek, a kötelező továbbképzési kötelezettségeiknek eleget tettek. 

Minden feladat végrehajtásáért felelős belső ellenőr rendelkezik az Áht. 70.§ (4)-(5) bekezdésében előírt engedéllyel.

I.2.2. A belső ellenőrzési egység és a belső ellenőrök szervezeti és funkcionális függetlenségének biztosítása
A belső ellenőrzés az előző évekhez hasonlóan külső erőforrás bevonásával valósult meg. A Bkr. 19.§ (1) és (2) bekezdésében foglaltak tekintetében biztosított volt a belső ellenőrök funkcionális függetlensége; belső ellenőrök nem vettek részt olyan tevékenységek ellátásában, amelyek a szervezet operatív működésével kapcsolatosak.

I.2.3. Összeférhetetlenségi esetek
A tárgyévre vonatkozóan összeférhetetlenségi esetet nem tártunk fel. Az ellenőrzésbe bevont munkatársak és az ellenőrzött költségvetési szerv között jogszabályban nevesített összeférhetetlenség nem merült fel.
I.2.4. A belső ellenőri jogokkal kapcsolatos esetleges korlátozások bemutatása
Tárgyévben a Bkr. 25. § a)-e) pontjaiban megfogalmazott jogosultságokkal kapcsolatos problémák, korlátozások nem merültek fel.

I.2.5. A belső ellenőrzés végrehajtását akadályozó tényezők
Erőforrás-ellátottsággal kapcsolatos esetleges problémák (eszközellátottság hiányosságai, belső ellenőrzési egység költségvetésének a belső ellenőrzési tevékenységet érezhetően befolyásoló szűkössége stb.), a belső ellenőrzési egység információellátottsága terén hiányosságok nem merültek fel.

Az ellenőrzési tevékenység végrehajtása során akadályozó tényező nem volt, az együttműködés az ellenőrök és az ellenőrzött intézmények között megfelelő, segítőkész volt. Az ellenőrzések jó munkakapcsolatban zajlottak.

I.2.6. Az ellenőrzések nyilvántartása
A helyszíni ellenőrzéseket követően elkészített jelentéstervezetek egyeztetésre kerültek az érintett feladatot ellátó szervezeti egységek vezetőivel, önkormányzat jegyzőjével. Az esetleges észrevételek a végleges jelentéseknél figyelembe vételre kerültek.

Belső ellenőrzési vezető a Bkr. 22. és 50. § alapján nyilvántartást vezet az elvégzett belső ellenőrzésekről, valamint gondoskodik az ellenőrzési dokumentumok megőrzéséről, illetve a dokumentumok és adatok szabályszerű, biztonságos tárolásáról.

I.2.7. Az ellenőrzési tevékenység fejlesztésére vonatkozó javaslatok
Kiemelt elvárás a belső ellenőrzés felé, hogy tevékenységének segítenie kell az önkormányzatot a jelentős kockázatnak kitett területek feltárásában, azok értékelésében. Hozzá kell járulnia a kockázatkezelési és a kontroll rendszerek javításához, különös tekintettel a pénzügyi és működési információk megbízhatóságára és teljességére, a működés eredményességére és hatékonyságára, a vagyon megóvására, a jogszabályok, szabályzatok és a szerződésekben foglaltak betartására.

Az elkövetkező években az ellenőrzéseknek ki kell terjednie az önkormányzatnál az informatikai rendszer ellenőrzésére.

A kockázati tényezők kiértékelése alapján kiemelt ellenőrzési szempontnak kell tekinteni továbbiakban is azon költségvetési szervek, szervezeti egységek ellenőrzését, ahol az előző években még belső ellenőrzés nem volt.

E mellett kiemelt feladatnak tekintjük a polgármesteri hivatalok gazdasági döntéseinek segítését célzó ellenőrzések elvégzését, különösen a feladatellátás finanszírozása, a saját bevételi lehetőségek feltárása érdekében.

Az egyes ellenőrzéseket úgy kell megszervezni, hogy biztosítva legyen egész évben a folyamatos ellenőrzés. Az önkormányzatnál, a különböző intézmények ellenőrzése más-más időpontban, az első és a második félévre is tervezve kerüljön elvégzésre.

A belső ellenőrzésnek megfelelő időt kell biztosítani az esetleges pótfeladatok végrehajtására is. A meghatározott ellenőrzéseket úgy kell elvégezni, hogy a szükséges ellenőrzési napok mellett tartalék is szerepeljen az előre nem látható, soron kívüli ellenőrzésekre.
I.3. A tanácsadó tevékenység bemutatása
A belső ellenőrzés az elmúlt évben is ajánlásokat készített az önkormányzatok felé. Jogszabályok értelmezésével, illetve eljárásrendi mintákkal segítette az önkormányzatok működését.

II. A belső kontrollrendszer működésének értékelése ellenőrzési tapasztalatok alapján
II.1. A belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatok
Az Móra Ferenc Általános Iskola tantárgyfelosztásának, pedagógiai programjának eljárásjogi ellenőrzése, az iskola szabályzatainak felülvizsgálata, azok eljárásjogi ellenőrzése során a működés hatékonysága érdekében javasoltuk:

 -  Az iskola tantárgyfelosztását az A. Tü. 954/a r.sz. (OM 2005.XI.7.) Pátria Nyomda által gyártott központi nyomtatványon tagozatonként készíti. Külön az alsó tagozatnak és külön a felső tagozatnak. 

Javaslom, hogy a nyomtatványhoz hasonló Excel táblázatban készítsék el a tantárgyfelosztást a könnyebb számszaki ellenőrzés érdekében. Ha személyi változás történik, vagy más változás egyszerűbb a módosítás is.

 - A hátrányos helyzetű tanulók magas száma indokolja, hogy az iskolában legyen gyermekvédelmi felelős, legalább egy félstátuszú (heti 20 óra). 

 -  A tantárgyfelosztás és az órarend koherens. A felső tagozatos órarend hasonlóan a tantárgyfelosztáshoz 251 óra tanítási órát, valamint 23 fejlesztő órát és 6 napközis foglalkozást tartalmaz. Nem tartalmazza a szakköröket és a sport foglalkozásokat. 

Az alsós órarend tanítási óráinak száma 3 óra különbséggel megegyezik az alsó tagozatos tantárgyfelosztáson szereplő órákkal. Az órarend és a tantárgyfelosztás között a 3 óra különbséget a felsős tantárgyfelosztáson szereplő 4. osztályban tartott 3 nyelvi óra indokolja.

Javaslom, hogy a tanórán kívüli foglalkozások is szerepeljenek az órarendekben.

 - A tantárgyfelosztás megjegyzés rovatában helytelenül szerepel a vezetők órakedvezménye, és már az előzőekben említett osztályfőnöki teendőkre járó órakedvezmények. Az egyéb órakedvezmények száma indokolt és a megfelelő oszlopban (11-) levonásra kerültek. 

A vezetők kötelező órájának megállapítását az alábbi jogszabály alapján kell megállapítani, a vezetőknek a vezetői feladatok ellátásához nem jár órakedvezmény.

 -  A tantárgyfelosztás – számszakilag – nem tartalmazza a megjegyzésben szereplő órakedvezményt így nem befolyásolja az összóratömeget. A vezetői feladatok ellátásához órakedvezményt hatályos jogszabály nem biztosít! 

Javaslom, hogy a fentiek alapján az iskolavezetés törölje a nem megfelelő bejegyzést és megfelelő helyen tüntesse fel, ill. vonja le a pedagógus kötelező óráiból az osztályfőnököknek járó órakedvezményt.
-  Megállapítható, hogy az iskola vezetése az intézmény azon szabályzatait, melynél jogszabály egyeztetési eljárást ír elő teljesítette, és azt megfelelően dokumentálta. Az iskola szabályzatai legitimek. Javaslom, hogy a házirend jelenleg alkalmazott módosítását is hagyja jóvá a fenntartó! 

-   A megfelelő szakos ellátottságot nem tudják minden tantárgy tanításánál biztosítani. Problémát a felső tagozaton az informatika, kémia tantárgyak tanítása jelenti. Hozzáértő, de olyan pedagógusok látják el a feladatot, akiknek nincs megfelelő végzettségük az általuk tanított tantárgy oktatására. Az informatikát tanító pedagógus a következő tanévben szerzi meg a megfelelő végzettséget. 

Javaslom, hogy minden félévben hirdessék meg betöltetlen pedagógus státuszként a kémia tantárgy tanári állását, amíg megfelelő végzettségű tanár nem tölti be az állást!

· Az iskola alapdokumentumainak és szabályzatainak felülvizsgálatát a 2012. IX. 1-jén hatályba lépő Nemzeti Köznevelésről szóló 2011. évi CXC. törvény alapján szükséges lesz elvégezni
A Szent István Általános Iskola tantárgyfelosztásának, pedagógiai programjának eljárásjogi ellenőrzése, az iskola szabályzatainak felülvizsgálata, azok eljárásjogi ellenőrzése során a működés hatékonysága érdekében javasoltuk:

- Az iskola tantárgyfelosztását az A. Tü. 954/a r.sz. (OM 2002.I.17.) Pátria Nyomda által gyártott központi nyomtatványon készíti. 

Javaslom, hogy a nyomtatványhoz hasonló Excel táblázatban készítsék el a tantárgyfelosztást a könnyebb számszaki ellenőrzés érdekében. Ha személyi változás történik, vagy más változás egyszerűbb a módosítás is.

- Javaslom, az osztályfőnöki munkára járó órakedvezményeket a megfelelő módon jelenítsék meg! A jegyzetrovatba célszerű nevesíteni, hogy milyen jogcímen veszi igénybe a pedagógus az órakedvezményt, amit alkalmaznak is. A vezetők részére órakedvezmény nem jár, ezért azt a tantárgyfelosztáson feltüntetni nem lehet. Ily módon az óratömeg 24 órával nőtt, de mögötte nincs teljesítés, nem finanszírozott.

- Ha a fenntartó egyetértésével a nevelési-oktatási intézmény vezetője nagyobb időkeretet nem állapít meg, az óvodában és az általános iskolában a gyermek- és ifjúságvédelmi feladatok ellátásához három halmozottan hátrányos gyermekenként, tanulónként heti egy óra időkeretet biztosítani kell. E rendelkezést gyermek- és ifjúságvédelmi felelős foglalkoztatása esetén nem kell alkalmazni.


A fentiek értelmében, ha nincs gyermekvédelmi felelős minimum 6 órát kellene biztosítani a feladatra, mivel az iskolában 19 halmozottan hátrányos helyzetű gyermek van.


A fenti adatokból megállapítható, hogy a fenntartó a jogszabályban minimálisan meghatározott 365,06 óratömeget az iskola feladatainak ellátáshoz csak részben biztosítja.

- A speciális tantervű 1-3 évfolyamos osztály órarendje 20 tanítási órát és 2 rehabilitációs órát, míg a 4-6, és a 7-8 évfolyamos csoport órarendje 38 tanítási órát és 4 rehabilitációs órát tartalmaz. Összesen: 58 tanítási órát és 6 rehabilitációs órát használnak fel a feladatellátáshoz. A tantárgyfelosztás és az órarend közötti 4 óra különbséget az okozza, hogy vannak olyan órák, amelyeket összevontan tanítanak. Ilyen tantárgyak az ember és társadalom, valamint a földünk és környezetünk.

Javaslom, hogy a tanórán kívüli foglalkozások is szerepeljenek az órarendekben. Tömegsport és a sportkör is.

- A tantárgyfelosztáson helytelenül szerepel a vezetők órakedvezménye, és már az előzőekben említett osztályfőnöki teendőkre járó órakedvezmények. Az egyéb órakedvezmények száma indokolt, de nem megfelelő oszlopban kerültek beírásra. 


Javaslom, hogy a fentiek alapján az iskolavezetés törölje a nem megfelelő bejegyzést, és megfelelő helyen tüntesse fel, ill. vonja le a pedagógus kötelező óráiból az osztályfőnököknek járó órakedvezményt, valamint az egyéb jogosan járó órakedvezményeket.
- A megfelelő szakos ellátottságot nem tudják minden tantárgy tanításánál biztosítani. Problémát a felső tagozaton az ének-zene, rajz és testnevelés tantárgyak tanítása jelenti. Hozzáértő, de olyan pedagógusok látják el a feladatot, akiknek nincs megfelelő végzettségük az általuk tanított tantárgy oktatására. 


Javaslom, hogy minden félévben hirdessék meg betöltetlen pedagógus státuszként a fenti tantárgy tanári állásait, amíg megfelelő végzettségű tanár nem tölti be az állást!

- Megállapítható, hogy az iskola vezetése az intézmény azon szabályzatait, melynél jogszabály egyeztetési eljárást ír elő teljesítette, és azt kisebb hiányosságokkal, de megfelelően dokumentálta. Az iskola szabályzatai legitimek. 


Javaslom, hogy az SZMSZ-t a közeljövőben a hatályos, illetve majd a jogszabályi változások figyelembe vételével vizsgálják felül! A mellékleteket külön szabályzatok tartalmazzák, illetve a kötelező mellékleteket készítsék el!

- Az iskola alapdokumentumainak és szabályzatainak felülvizsgálatát a 2012. IX. 1-jén hatályba lépő Nemzeti Köznevelésről szóló 2011. évi CXC. törvény alapján szükséges lesz elvégezni

Az óvodai ellátásnál, állami normatív hozzájárulások igénylésének, elszámolásának szabályszerűsége, az adatszolgáltatás szabályszerűségét biztosító kontrollok hatékonysága érdekében javasoltuk:

· a 3 illetve 2 és fél éves kort október 1. és december 31. között betöltött és felvett gyerekeket minden esetben vegyék figyelembe a normatíva igényléskor (a 4.1 részben részletezett szabályok alapján).

-  javasoljuk a sajátos nevelési igényű gyermekek szakvéleményeinek alapos ellenőrzését, hogy a támogatás igényléséhez szükséges minden feltételnek megfeleljenek, valamint annak ellenőrzését, hogy az intézmény szerepel-e a kijelölhető intézmények listájában.

· A munkaköri leírásokban határozzák meg az adatszolgáltatással, a normatív állami hozzájárulások igénylésével, elszámolásával érintett dolgozók esetében a kapcsolódó feladatokat, határidőket és a felelősségi kört annak érdekében, hogy az igényléseket és elszámolásokat a vonatkozó jogszabályi előírásoknak megfelelően, pontos, egyeztetett, analitikákkal alátámasztott alapadatok alapján készítsék el.

Az önkormányzati alapítású gazdasági társaság (Faluszolga Kft) utóellenőrzésénél az előző, erre irányuló ellenőrzéskor feltárt hiányosságokat – néhány kivételtől eltekintve – megszüntették.

A gazdálkodás szabályszerűsége, a gazdálkodás szabályszerűségét biztosító kontrollok hatékonysága érdekében javasoljuk a jegyző felé:

· Javasoljuk a könyvviteli szolgáltatások végzésére szerződés kötését.

· Javasoljuk az elvégzett munkákról, munkalapok részletes kitöltését és a Clearinfo programba való pontos felvezetésüket.

- Javasoljuk az Áfa nyilvántartások és bevallások utólagos ellenőrzését, célvizsgálatban feltárt eltérések javítását.

· Javasoljuk az Önkormányzati tulajdonon, önkormányzati támogatásból létrehozott, nem a Faluszolga Kft. gazdálkodását szolgáló tárgyi eszközök tulajdoni viszonyainak rendezését.

· Az anyaggazdálkodás során a fel nem használt anyagok készletre vétele és nyilvántartása, raktározása szabályozott keretek között történjen meg.

II.2. A belső kontrollrendszer értékelése
1. Kontrollkörnyezet:

A költségvetési szerv vezetője köteles olyan kontrollkörnyezetet kialakítani, amelyben:

· világos a szervezeti struktúra,

· egyértelműek a felelősségi, hatásköri viszonyok és feladatok,

· meghatározottak az etikai elvárások a szervezet minden szintjén,

· átlátható a humánerőforrás-kezelés.

A költségvetési szerv vezetője köteles elkészíteni és rendszeresen aktualizálni a költségvetési szerv ellenőrzési nyomvonalát, amely a költségvetési szerv működési folyamatainak szöveges vagy táblázatba foglalt, vagy folyamatábrákkal szemléltetett leírása, amely tartalmazza különösen a felelősségi és információs szinteket és kapcsolatokat, irányítási és ellenőrzési folyamatokat, lehetővé téve azok nyomon követését és utólagos ellenőrzését.

A költségvetési szerv vezetője köteles továbbá szabályozni a szabálytalanságok kezelésének eljárásrendjét, amely - a fejezetet irányító szervek kivételével - a költségvetési szerv szervezeti és működési szabályzatának mellékletét képezi.

A fenti szabályozások csak önkormányzati szinten készültek el a költségvetési szervek sajátos kontrollkörnyezetei nem kerültek figyelembevételre. A költségvetési szervek nem rendelkeznek teljeskörűen a fenti szabályzatokkal.

2. Kockázatkezelés
A költségvetési szerv vezetője köteles a kockázati tényezők figyelembevételével kockázatelemzést végezni és kockázatkezelési rendszert működtetni.

A kockázatkezelés terén az ellenőrzés megvizsgálta:

2.1. A kockázatok meghatározását és felmérését

2.2. A kockázatok elemzését 

2.3. A kockázatok kezelését

2.4. A kockázatkezelés teljes folyamatának felülvizsgálatát

2.5. Csalás, korrupciós kockázat értékelését

Az  ellenőrzési kockázatelemzés során fel kellett mérni és meg kellett állapítani a költségvetési szerv tevékenységében, gazdálkodásában rejlő kockázatokat. A kockázatkezelés keretében meg kellett határozni az egyes kockázatokkal kapcsolatos intézkedéseket és megtételük módját. A szervezet működésében rejlő kockázatos területek kiválasztását az államháztartásért felelős miniszter által kiadott módszertani útmutató segíti.

Megállapítottuk, hogy a kockázatkezelés költségvetési intézmények szintjén még nem működik.

3. Kontrolltevékenységek

A költségvetési szerv vezetője köteles a szervezeten belül kontrolltevékenységeket kialakítani, melyek biztosítják a kockázatok kezelését, hozzájárulnak a szervezet céljainak eléréséhez. 

Ennek során megvizsgáltuk:

3.1. Kontroll stratégiák és módszerek meghatározását

3.2. Feladatkörök szétválasztását

3.3. A feladatvégzés folytonosságát
A költségvetési szerv belső szabályzataiban legalább az alábbiakat kell szabályozni:

· engedélyezési és jóváhagyási eljárások,

· az információkhoz való hozzáférés,

· fizikai kontrollok (hozzáférés az eszközökhöz),

· beszámolási eljárások.

Vizsgált intézményeknél a kontrolltevékenységek még nem működtek teljes körűen.

Kontroll stratégiák és módszerek meghatározása szükséges, de a feladatkörök szétválasztása a feladatvégzés folytonossága biztosított.

4. Információ és kommunikáció 

Az intézmények információs és kommunikációs tevékenységének értékeléséhez a következő tényezők vizsgálatát végeztük el:
4.1. Információ és kommunikáció értékelése

4.2. Iktatási rendszer

4.3. Hiányosságok, szabálytalanságok, korrupció bejelentése

A költségvetési szerv vezetője köteles olyan rendszereket kialakítani és működtetni, melyek biztosítják, hogy a megfelelő információk a megfelelő időben eljutnak az illetékes szervezethez, szervezeti egységhez, illetve személyhez. Az információs rendszerek keretében a beszámolási rendszereket úgy kell működtetni, hogy azok hatékonyak, megbízhatóak és pontosak legyenek, a beszámolási szintek, határidők és módok világosan meg legyenek határozva. 

5. Nyomonkövetési rendszer (Monitoring)

A monitoring rendszer értékeléséhez a következő tényezők vizsgálatát végeztük el:
5.1. A szervezeti célok megvalósításának monitoringja

5.2. A belső kontrollok értékelése

5.3. Belső ellenőrzés
A költségvetési szerv vezetője köteles olyan monitoring rendszert működtetni, mely lehetővé teszi a szervezet tevékenységének, a célok megvalósításának nyomon követését. A költségvetési szerv monitoring rendszere az operatív tevékenységek keretében megvalósuló folyamatos és eseti nyomon követésből áll. Az operatív tevékenységektől függetlenül működő belső ellenőrzést az önkormányzatok közös társulása végzi, a képviselő testület megbízása alapján. Ezen felül a költségvetési szervek külön belső ellenőrzést nem végeztettek 2012. évben. A belső ellenőrzés kiemelt feladata tevékenységén keresztül elősegíteni a belső kontrollrendszerek minőségének javítását. A költségvetési szervek belső ellenőrzése külön kormányrendelet alapján látja el munkáját.

III. Az intézkedési tervek megvalósítása
Az ellenőrzés realizálásaként intézkedési tervek nem készültek.

Olyan lejárt határidejű, és nem végrehajtott intézkedésekről nincs tudomásunk, amelyek magas kockázatot jelentenek a szervezet belső kontrollrendszerének működése szempontjából.

Az egyes intézkedések végrehajtásának elmaradásáról és annak indokairól intézkedési terv hiányában nem tudtunk véleményt nyilvánítani.
A belső ellenőri jelentésben foglalt megállapításokat az ellenőrzött polgármesteri hivatal szervezeti egységei elfogadták, arra írásos észrevételt nem tettek.

Az ellenőrzésben foglalt javaslatokat a költségvetési szervek vezetői munkájuk során hasznosítják.

Javaslatban fogalmaztuk meg, hogy az ellenőrzött szervezeti egységek vezetőinek nyilvántartást kell vezetni, amellyel a belső ellenőrzési jelentésekben tett megállapítások, javaslatok hasznosulását és végrehajtását nyomon követi.

A nyilvántartás tartalmazza az intézkedési terv alapján az ellenőrzött szerv, illetve szervezeti egység által végrehajtott intézkedések rövid leírását, és a végre nem hajtott intézkedések okát.

A vezetői ellenőrzések elvárása, hogy a feltárt hiányosságok megszüntetését követően ne ismétlődjenek, a költségvetési szervek, szervezeti egységek vezetői munkájuk során nagyobb figyelmet fordítsanak a szabályzati és gazdálkodási előírások betartására.

Nagykáta, 2013. február 15.

Kiss Ferenc

belsőellenőrzési vezető

